Han var en søn af stifteren af slægten Blüchers danske gren (Blücher-Altona), oberstløjtnant ved sjællandske regiment ryttere Carl Leopold von Blücher (1719 – 3. september 1775), og Sophie Henriette f. von Plessen (død 15. september 1786). Han fik sekondløjtnants udnævnelse 1779 og blev 2 år efter ansat ved Livgarden til Hest. På grund af en duel måtte han imidlertid 1787 forlade Danmark, men fik tilladelse til med ritmesters karakter at gå i russisk tjeneste og gjorde her som onkelen, Carl Leopold von Blücher, før ham opsigt ved sine krigerske talenter og en glimrende tapperhed. Han kæmpede først under Grigorij Potemkin mod tyrkerne og deltog derefter i krigen mod Sverige; efter slaget ved Focşani 21. juli 1789 udnævntes han til major, og der tildeltes ham Sankt Georgskorset, og året efter blev han oberstløjtnant og hædredes med en æreskårde.